# Talousarvion taustapaperi 2023

## Yleistä

Tässä dokumentissa on avattu tarkemmin Opiskelijoiden Liikuntaliiton (OLL) taloutta vuodelle 2023. Talouden suunnittelua hankaloittaa esimerkiksi se, että opetus- ja kulttuuriministeriön (OKM) avustuspäätökset (yleisavustus ja hankeavustus) selviävät vasta talousarvion hyväksymisen jälkeen. OKM vaatii kuitenkin liittokokouksen hyväksymän talousarvion jo avustusten hakuvaiheessa.

Talousarvio perustuu avustuksille, joita OLL hakee ministeriöstä. Avustusten selvittyä maaliskuuhun 2023 mennessä liiton hallitus hyväksyy saaduille avustuksille perustuvan reaalitalousarvion. Liitossa on varauduttu keskipitkän aikavälin taloussuunnitelman mukaisiin toiminnan uudelleenjärjestelyihin seuraavien vuosien aikana.

Vuoden 2023 talouden suunnittelu on hankalaa seuraavista syistä:

* Rahapelituotot ovat olleet laskusuuntaisia useana vuonna. Keväällä 2022 puolueet sopivat Veikkauksen edunsaajien rahoituksesta tulevaisuudessa. Vaikka jatkossa rahapelitoiminnan tuottoja ei enää korvamerkitä järjestöille, ovat eduskuntapuolueet sitoutuneet pitämään rahoituksen lähellä nykytasoa ainakin vuoteen 2026 asti. Pienet muutokset yleisavustuksiin ovat silti mahdollisia.
* Liiton pitkäaikaisen Liikkuva korkeakoulu -hankkeen viimeinen eli kolmas hankevuosi on tulossa päätökseen kesällä 2023. Hankeavustus on ollut kolme vuotta 90 000 € vuodessa. Vielä ei ole tiedossa, millaista hanketta liitto hakee tuleville vuosille ja onko opetus- ja kulttuuriministeriöllä jaettavana liikunnallisen elämäntavan edistämisen määrärahoja enää vuoden 2022 jälkeen.

## Liikuntapolitiikka ja edunvalvonta

Kustannuspaikka pitää sisällään OLL:n vaikuttamis- ja edunvalvontatyön kansallisella ja paikallisella tasolla. Henkilöstökulut muodostuvat 50 %:sta korkeakoululiikunnan erityisasiantuntijan ja 25 %:sta korkeakoululiikunnan asiantuntijan palkasta sekä 50 %:sta varapuheenjohtajan palkkiosta. Muut kulut muodostuvat esimerkiksi vaalimateriaaleista, vaikuttamistyöstä ja tämän kustannuspaikan työntekijöiden kouluttautumis- ja matkakuluista.

## Liikkuva korkeakoulu -OKM-hanke

Liitolla on vuosittain käynnissä yksi OKM:n rahoittama hanke. Vuonna 2020 alkanut Liikkuva korkeakoulu -hanke on suunniteltu kolmivuotiseksi vuoteen 2023 asti. Hankekausi on elokuusta elokuuhun ja keväällä 2023 käytettävissä on noin 45 000 € vuonna 2022 myönnettyä hankerahaa. Vuoden 2023 muu hankerahoitus haetaan loppuvuodesta 2022 ja selviää maaliskuussa 2023. Sen suuruudeksi on arvioitu 35 000 €. Koska valtion yleisavustushakemuksen liitteeksi toimitetaan liittokokouksen hyväksymä talousarvio, siihen kirjataan vakiintuneen tavan mukaan kaikki suunnitellut hankkeet, vaikka niiden toteutuminen on epävarmaa.

Hankkeen henkilöstökuluissa on korkeakoululiikunnan asiantuntijan palkasta 75 %, korkeakoululiikunnan erityisasiantuntijan palkasta 50 %, viestintäasiantuntijan palkasta 25% sekä toisen varapuheenjohtajan palkkiosta 50 %. Muut kulut tarkentuvat loppuvuoden 2022 aikana, kun hankesuunnitelma vuosille 2023 tarkentuu.

## Koulutukset ja jäsenpalvelut

Osallistumismaksuissa on huomioitu korkeakoulujen liikuntatoimien verkoston kokoontumiset, jäsenyhteisöjen liikuntavastaavien sektoritapaamiset ja liikuntatuutorointi-koulutukset.

Henkilöstökuluissa on 50 % tapahtuma- ja koulutusasiantuntijan palkasta.

Kuluissa on huomioitu kummivierailut, jäsenille tarjottavat palvelut (tapaturmavakuutus, musiikintoisto-oikeudet), sektoritapaamiset, webinaarit ja liikuntatoimen verkostotapaamiset.

## Liikuntatapahtumat

Osallistumismaksut koostuvat OLL:n maksujärjestelmän kautta kulkevista Opiskelijoiden SM-kilpailujen (OSM) maksuista. Niistä osa maksetaan takaisin järjestäjille. OLL:lle jäävä osuus on 3 €/opiskelija tai 15 €/joukkue.

Henkilöstökuluissa on 50 % tapahtuma- ja koulutusasiantuntijan palkasta.

Matkakuluissa on huomioitu OSM-kilpailut ja talvi- ja kesäuniversiadit (vain päivärahojen osalta). Ostopalveluissa on osmkisat.fi-nettisivuston ja Maksuturva-maksujärjestelmän ylläpito ja muokkaus.

## Viestintä

Henkilöstökuluissa on viestintäasiantuntijan palkasta 75 % ja viestinnästä vastaavan varapuheenjohtajan palkkio. Viestintäasiantuntijan sijainen tekee 80 % työaikaa.

Kuluissa on huomioitu viestintäasiantuntijan työhön liittyvien koulutusten osallistumis- ja matkakulut, erilaiset viestinnän ostopalvelut (ohjelmistot, graafinen suunnittelu) sekä liiton tiedotteiden ja viestinnän kääntämis- ja painatuskulut.

## Järjestö ja sidosryhmä

Järjestö- ja sidosryhmätoiminnassa on huomioitu kotimaisten kattojärjestöjen tilaisuudet (koulutukset ja seminaarit), kansainvälisten kattojärjestöjen liittokokoukset, liiton oma sidosryhmätapahtuma ja alumnitoiminta. Liitto edustaa myös jäsenyhteisöjen ja keskeisten sidosryhmien vuosijuhlissa ja muissa tärkeissä tapahtumissa.

## Toimisto ja hallinto

Osallistumismaksut pitävät sisällään OLL:n liittokokouksen osallistujat.

Henkilöstökuluissa on pääsihteerin palkka, puheenjohtajan palkkio sekä hallituksen jäsenen palkkio.

Matka-, majoitus-, päiväraha-, majoitus- ja ruokailukuluissa on huomioitu liittokokouksen järjestämiseen liittyvät kulut. Kokouskuluissa on pääasiassa liiton sisäisten toiminnansuunnittelu- ja arviointipäivien kokouskulut. Materiaaleissa ja tarvikkeissa on varattu rahaa yleisten toimistotarvikkeiden ostoon. Koulutus- ja osallistumismaksuissa sekä ostopalveluissa on otettu huomioon pääsihteerin ja puheenjohtajan sekä koko toimiston yhteiset koulutukset.

Virkistystoiminnassa on työhyvinvointipäivät ja työntekijöiden liikunta- ja kulttuurisetelit. Vuokra ja palvelumaksut ovat laskeneet, kun toimisto on muuttanut Lapinrinteeltä Pitäjänmäkeen.

Muissa kuluissa on työntekijöiden lakisääteisiä ja vapaaehtoisia vakuutusmaksuja sekä työvaliokunnan vakuutusmaksuja.

## Varainhankinta

Jäsenmaksutulot ovat laskeneet jäsenyhteisöjen erojen myötä. Liiton jäsenmaksu on 0,60 €/jäsenyhteisön henkilöjäsen. Minimijäsenmaksu on 200 € ja yhteistoimintajäsenmaksu 500 €.

Varainhankintaan ei ole budjetoitu yritysyhteistyötuloja keskipitkän aikavälin taloussuunnitelman mukaisesti.

## Sijoitus- ja rahoitustoiminta

Ei tuotto-odotuksia.

## Yleisavustukset

Yleisavustus oli 288 000 € vuonna 2022 ja sitä haetaan myös vuodelle 2023.

## OLL 100

Talousarvioprosessin aikana liitto on hakenut 80 000 € OKM:n kehittämisavustusta opiskelijaliikunnan 100-vuotisjuhlallisuuksiin vuosille 2023–2024. Tähän liittyvistä tuloista (avustus, kirjan myyntitulot, keräystulot) ja menoista (juhlavuosikoordinaattorin palkka, tapahtuma- ja materiaalikulut) on budjetoitu puolet vuodelle 2023. Urheilumuseon tuottaman historiikkiteoksen osalta vuoden 2023 osuus on 15 000 €. Muun kuin historiikkiteoksen osalta 100-vuotisjuhlallisuudet riippuvat OKM:n avustuspäätöksestä.